تاند:( دوشنبه، د‌ جدي ديارلسمه) ‌‌طالبان وايي،‌ چې يو شمېر روسي پانګوالو په افغانستان کې ځینو پانګونو ته چمتووالی ښودلی او په دې اړه یې د دوی چارواکو سره لیدلي۔

د طالبانو وياند ذبيح الله مجاهد وايي، چې دغو روسي پانګوالو په کابل کې د دوی د رییس الوزرا له یوه مرستیال مولوي عبدالسلام حنفي سره لیدلي۔

ويل شوي، چې دغو روسي پانګوالو سره افغان پانګوال هم ملګري وو۔

د ذبيح الله مجاهد په خبره، دغو پانګوالو ويلي: د‌ نفتو او ګازو په استخراج، د سي این جي او ال این جي ‌دستګاوو د جوړولو او سمنټو د تولید په برخه کې پانګونې ته لېوالتیا لري۔

د طالب وياند د معلوماتو له مخې، د‌ دوی د رییس الوزرا مرستيال مولوي عبدالسلام حنفي د روسي او افغان پانګوالو د دې لېوالتيا هرکلی کړی او ډاډ یې ورکړی چې په افغانستان کې د پانګونې غوره فرصتونه برابر شوي دي۔

طالبان د داسې لیدنو او پانګونې ته د بهرنيو پانګوالو د لېوالتیا خبرونه په داسې مهال ورکوي، چې له افغانستان څخه ورځ تر بلې د پانګې د فرار راپورونه په زیاتیدو دي